**Filmes, mozgóképes alkotókör**

*Csicskár Dávid: rendező, forgatókönyvíró*

*Helyszín: Kiscelli épület*

Az alkotókör a filmkészítés gyakorlati oldalával ismerteti meg a tanulókat. Projektalapú módszereken keresztül a diákok a filmkészítés műfaji, technikai és szemléleti aspektusaival ismerkedhetnek meg. Az alkotókör elsődleges célkitűzése, hogy filmkészítés közben, tapasztalás útján vezesse be őket a filmes/alkotói gondolkodás alapjaiba: figyelem, témaválasztás, a téma alkotói megközelítése, műfajválasztás, a film technikai megvalósításának feltételei, dramaturgia, utómunka. Vendégelőadók (forgatókönyvíró, operatőr, vágó, színész) bevonásával egy-egy fázisba mélyebb és hitelesebb betekintést nyerhetnek a hallgatók: filmes kamerák, optikák, lámpák bemutatása, vágó-és utómunkaprogramok, forgatókönyvírás-alapok).

Az alkotókör tervezett menete:

A cél az, hogy a diákok folyamatosan dolgozzanak, forgassanak, gondolkodjanak. Ezért az év során portfóliót fognak készíteni: 3-5 rövidebb (1-2 perces), több műfajt érintő filmet. Például napi történések (eső-film, “szobám”-film), énfilm, versfilm, etűd, megfigyeléses dokumentumfilm, kisjátékfilm vagy opcionálisan rövid epizódokból álló minisorozat.

Az alkotókör lényeges részét képezi az egyéni és csoportos filmkészítés modellezése. A diákok kezdetben saját magukról és környezetükről készítenek filmet egyénileg, majd a nagyobb projektek felé közelítve csoportokba/stábokba szerveződve megismerhetik az alkotóközösség dinamikáit, a műhelymunka működési elveit, a stábtagok feladatait, hierarchiáit.

Konkrét célok:

A hallgatók kreativitásának fejlesztése, az alkotói látásmód alapjainak kialakítása, illetve esetleges alkotói orientáció.